b'\n_START_ARTICLE_\nSistema ng mabilisang daanan sa Pilipinas\n_START_PARAGRAPH_\nAng sistema ng mabilisang daanan sa Pilipinas (Ingles: Philippine expressway network) ay isang sistema ng mga mabilisang daanan o expressways na pinangangasiwaan ng Kagawaran ng Pagawaing Bayan at Lansangan (DPWH) na binubuo ng lahat ng mga mabilisang daanan at panrehiyon na lansangang may mataas na pamantayan (regional high standard highways) sa Pilipinas. Ang mga lansangang mataas na pamantayan ay nangangahulugang mga lansangang nagbibigay ng mataas na lebel ng serbisyong trapiko sa pamamagitan ng pagtitiyak ng mabilis na kadaliang mapakilos at ligtas na biyahe upang makailangang masuporta ang mga gawaing socioekonomiko para sa tamang socioekonomikong pag-unlad ng mga estratehikong rehiyon at ng bansa sa pang-kabuuan. Sa Pilipinas, ang mga mabilisang daanan ay mga daang maybayad (toll roads) na pinapanatili ng pribadong sektor sa ilalim ng konsesyon mula sa pamamahalaan. Ang mga panrehiyon na lansangang may mataas na pamantayan (regional high standard highways) ay mga partial na may-takdang pagpasok na lansangan na ginagamit bilang pandagdag (supplementary) sa mga mabilisang daanan._NEWLINE_Umabot sa 420 kilometro (260\xc2\xa0milya) ang haba ng sistema ng mabilisang daanan sa Pilipinas noong 2015 at ipapahaba ito sa 626 kilometro (389 milya) pagsapit ng taong 2020 at 995 kilometro (618\xc2\xa0milya) paglampas ng taong 2030 ayon sa master plan na isinumite ng Japan International Cooperation Agency (JICA) noong 2010.\n_START_SECTION_\nMga uri\n_START_PARAGRAPH_\nAng mga lansangang mataas na pamantayan (high standard highways) sa Pilipinas ay iniuri sa dalawang kaurian: ang mga arterial high standard highway at mga regional high standard highway.\n_START_SECTION_\nRegional high standard highways (HSH-2)\n_START_PARAGRAPH_\nAng mga regional high standard highway (panrehiyon na lansangang may mataas na pamantayan) sa Pilipinas ay mga daang arteryal na madami ang mga linya (multi-lane) at may bypass, grade separation at/o frontage road. Kinokonekta ng mga ito ang mga mabilisang daanan at karamiha\'y mga partial controlled-access highway. Ang kanilang dinisenyong tulin ay 80\xe2\x80\x93100\xc2\xa0km/h para sa mga inter-urban regional highway at 60\xc2\xa0km/h para sa mga intra-urban highway.\n_START_SECTION_\nSistemang pamilang\n_START_PARAGRAPH_\nSa ilalim ng Sistemang Pamilang ng Ruta (Route Numbering System) ng Kagawaran ng Pagawaing Bayan at Lansangan (DPWH), ang mga mabilisang daanan sa Pilipinas ay nakamarka ng mga hugis-pentagon at kulay dilaw na mga karatula na may kulay-itim na mga numero. Ang mga ito ay nakaunlapi ng titik "E" para sa "Expressway" at nakanumero nang tuloy-tuloy.'